হতে পারে ফেডারেশন কাপ ডার্বি। তবু, ইস্টবেঙ্গল-মোহনবাগানের চিরকালীন দ্বৈরথ শেষ কবে দেখেছে ম্যাচের ২৪ ঘণ্টা আগের প্র্যাক্টিসে শুনসান স্টেডিয়াম? সঞ্জয় সেন মনে করতে পারলেন না। ইস্টবেঙ্গল কোচ মনোরঞ্জন ভট্টাচার্যেরও মনে পড়ছে না ডার্বি নিয়ে এত নিস্পৃহতা শেষ কবে দেখেছেন!
শুক্রবার ম্যাচ ছিল বলে শনিবার মোহনবাগান অনুশীলন করল মাত্র মিনিট ৪৫। জগিং এবং ওয়ার্ম-আপ ছাড়া আর কিছু হয়নি। এমনকী, বড় ম্যাচের প্রস্তুতিতে সেট-পিস বা পেনাল্টি মারার অনুশীলনও করা হয়নি। রবিবারের দ্বৈরথ লিগের নয়। হারলেই বিদায়। নির্ধারিত ৯০ মিনিট ড্র হলে অতিরিক্ত ৩০ মিনিট পর টাইব্রেকারে হবে ম্যাচের নিস্পত্তি। মোহনবাগান কোচ শনিবার কটক থেকে ফোনে বললেন, ‘‘একদিনের ব্যবধানে দু’টো ম্যাচ। তাই ওয়ার্ম-আপ ছাড়া কিছু করানোর প্রয়োজন মনে করিনি।’’
সঞ্জয় সেন মেনে নিলেন এই ডার্বি নিয়ে আলাদা মানসিক চাপ আছে। বললেন, ‘‘সেটা ইস্টবেঙ্গল ম্যাচ বলে শুধু নয়। ট্রফি জেতার মানসিক চাপ।’’ সঞ্জয় আরও বললেন, ‘‘ডার্বি জয়ের চেয়েও আমার কাছে বেশি গুরুত্বপূর্ণ ট্রফি জেতা। শিলিগুড়িতে আমরা ডার্বি জিতেছিলাম। কিন্তু আই লিগ তো পাইনি। তাই শুধু ডার্বি জয় নয়, কাপও জিততে হবে।’’ ফেডারশন কাপে ইস্টবেঙ্গলকে নতুন বলে মনে হচ্ছে মোহনবাগান কোচের! বললেন, ‘‘কোচিং স্টাফ বদলে যাওয়ার পর ওদের খেলায় বোঝাপড়া, জামাটভাব বেড়েছে।’’
আর মনোরঞ্জনের পর্যবেক্ষণ, ‘‘প্রায় তিন বছর ধরে একই দল ধরে রেখেছে মোহনবাগান। তাই, আমার মতে, দলটা শুধু সনি নর্দে নির্ভর নয়। ওদের দলীয় সংহতিকে সমীহ করতে হবে।’’